Mak, mak, mak, samý mak....maková plnka v krehkom maslovom ceste vám urobí dobre na tele aj na duši.
Koláčik vás príjemne ukľudní a zaženie všetky chmáry aj chuť na sladké. Keďže je to sýty koláč, odporúčam ho robiť v zimných mesiacoch. Spolu s čajíkom alebo kafíčkom si urobíte príjemné chvíľky plné rozkoše.
Najkrajší vám víde, ak ho upečiete v ozdobnej forme s vlnitým okrajom. Po vybratí si drží svoj krásny tvar a vy ho môžete ponúknuť aj svojim návštevám, určite si hanbu nespravíte.
Jeho príprava nie je vôbec zložitá. Cesto aj plnku si vypracujete za 10 minút.
POTREBUJEME
NA KREHKÉ CESTO
250g hladkej špaldovej múky
120g masla
1 žľtko
100g trstinového cukru
1/2ČL bourbon vanilky alebo vanilkový cukor
1/2 prášku na pečenie
štipka soli
NA PLNU
400-500g mletého maku (2 balíčky)
1dcl horúcej vody (alebo mlieka prírodného/klasického)
450g slivkového lekváru
1/2ČL vanilky
1 bielko
POSTUP
Vypracujte si cesto zo všetkých ingrediencií. Ručne alebo pomocou robota, to je len na vás. Kompaktné cesto, ktoré sa moc nelepí, si môžete dať ešte na 20-30 minút do chladničky, aby sa dalo lepšie vyváľať.
Ja som nepridávala úplne mäkké maslo, takže som s ním mohla pracovať hneď.
Cesto si rozdelíme na 3/3.
Z 2/3 si vyváľame kruh o pár centimetrov vačší ako máme formu. Tú si vystelieme papierom na pečenie. Vďaka tomu lepšie vyberiete koláč von.
Vyváľané cesto dáme do formy, po okrajoch ho poriadne pritlačíme. Prevýsajúce cesto odrežeme.
Plnusi pripravíme tak, že mletý mak zalejeme horúcou vodou. Kto chce, môže použiť mlieko. Ale ja som ju robila s vodou a koláčik vyšiel super.
Necháme 2-3 minútky odstáť. Pridáme slivkový lekvár, vanilku a bielko. Všetko spolu premiešame.
Ak máte menej sladký lekvár, môžete pridať aj cukor podľa chuti. Mne úplne slačila sladkosť lekváru, veď cukor je aj v ceste.
Na pripravené cesto vo forme dáme plnku. Rukou ju rovnomerne roztlačíme po celom povrchu.
Na záver si zo zvyšného cesta urobíme šúlky, trocha ich rozváľame a urobíme pomocou nich na koláči mriežku.
Samozrejme si môžete vymyslieť aj inú ozdodu. Napríklad si povykrajujte srdiečka. Cesto ostáva na povrchu, lebo plnka je dosť hustá.
Vložíme do vyhriatej rúry na 180st. Koláč pečieme 10 minút. Potom teplotu stiahneme na 160st a pečieme 30 minút. Dávajte pozor, aby sa vám nepripálil. Keď je horné cesto ružovkasté, koláč by mal byť hotový.
Vyberte z rúry a nechajte vychladnúť vo forme.
Na záver si môžete makový koláč pocukrovať. Cesto je na druhý deň ešte mäkšie a lahodnejšie ako v prvý. Koláč pri izbovej teplote vydrží týždeň.
Prajem vám dni plné pohody, s nohami na stole a s koláčikom v ruke :-).
Vaša